Saru bevestig Bok-toets in WashingtonRFK-stadion, Washington. (Foto: Twitter) Dis lankal op die lappe, maar die SA Rugbyunie (Saru) het Maandag bevestig dat die Springbokke en Wallis mekaar op 2 Junie in Washington, Amerika, in ʼn toets aandurf. Dis bepaal vir 23:00 SA tyd in die Robert F Kennedy-stadion in die Amerikaanse hoofstad, en VSA Rugby se sake-afdeling Rugby International Marketing (RIM) bied dit aan. Kommentators het die afgelope tyd die wysheid van die toets uit ʼn rugby-oogpunt bevraagteken, en daar word aanvaar dat dit ʼn wanhoopsdaad in die lig van Saru se geldelike verknorsing is. RIM se betrokkenheid dui egter daarop dat Saru en die Walliese Rugbyunie (WRU) nie die enigste is wat geldelike voordeel uit die toets sal trek nie. In ʼn ironiese kinkel sal selfs die stinkryk Engelse Rugbyunie (RFU) waarskynlik uit die kragmeting geldmaak, want hy is ʼn aandeelhouer in RIM. Dis juis omdat die Bokke ʼn week later op Ellispark in die eerste van drie toetse teen Engeland speel dat die Washingtonse toets nie rugbysin maak nie. Benewens die nadelige uitwerking van vlugflouheid laat onvoldoende voorbereidingstyd vir die Engelse toets dit onwaarskynlik lyk dat die Bokspan wat in Washington speel ook op Ellispark sal uitdraf. Jurie Roux, die hoof- uitvoerende beampte van Saru, se aweregse vergesig van ʼn Noordelike en ʼn Suidelike Bokspan kan dalk nou werklikheid word. ʼn Mens kan nouliks sien dat die span vir Washington sterker as Suid-Afrika se naasbestes sal wees, daarvoor is ʼn oorwinning in die eerste toets van ʼn reeks (teen Engeland) te belangrik. Dit lyk ook onwaarskynlik dat die Bokke se hoofafrigter albei spanne sal kan afrig sonder om êrens pap op die grond te laat val. Rassie Erasmus se aanstelling in dié rol sal waarskynlik Woensdag deur Saru bevestig word. Dalk word lig ook by dié geleentheid op die afrigter(s) vir Washington gewerp. Nog iets om aan te herkou: Wallis was in November in Cardiff te goed vir die Bokke, wat sal hy met die land se naasbestes doen? En in watter mate kan dié gedagte ʼn uitwerking op kaartjieverkope hê? Laat ʼn mens maar hoop die Washingtonse kool is die sous werd.